


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2025)0284
[bookmark: title]Zabezpečenie rýchlejšej registrácie a využívania agensov biologickej ochrany
[bookmark: DocNumber]
[bookmark: Commission]Výbor pre životné prostredie, klímu a bezpečnosť potravín, Výbor pre poľnohospodárstvo a rozvoj vidieka
[bookmark: PE]PE774.306
[bookmark: Sujet][bookmark: References]Uznesenie Európskeho parlamentu z 25. novembra 2025 o zabezpečení rýchlejšej registrácie a využívania agensov biologickej ochrany (2025/2086(INI))
Európsky parlament,
–	so zreteľom na článok 114 a článok 191 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS[footnoteRef:1], [1:  	Ú. v. EÚ L 309, 24.11.2009, s. 1, ELI: http://data.europa.eu/eli/reg/2009/1107/oj.] 

–	so zreteľom na návrh Komisie z 22. júna 2022 na nariadenie Európskeho parlamentu a Rady o udržateľnom používaní prípravkov na ochranu rastlín a ktorým sa mení nariadenie (EÚ) 2021/2115 (COM(2022)0305),
–	so zreteľom na svoj návrh uznesenia, ktorým sa stanovuje právne vymedzenie a kategorizácia látok biologickej ochrany pri udržateľnom používaní prípravkov na ochranu rastlín,
–	so zreteľom na oznámenie Komisie z 20. mája 2020 s názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu (COM(2020)0381) a na oznámenie Komisie z 20. mája 2020 s názvom Stratégia EÚ v oblasti biodiverzity do roku 2030 – Prinavrátenie prírody do našich životov (COM(2020)0380),
–	so zreteľom na spoločné rokovania Výboru pre životné prostredie, klímu a bezpečnosť potravín a Výboru pre poľnohospodárstvo a rozvoj vidieka podľa článku 59 rokovacieho poriadku,
–	so zreteľom na rozhodnutie Rady (EÚ) 2022/2572 z 19. decembra 2022, ktorým sa Komisia žiada, aby predložila štúdiu dopĺňajúcu posúdenie vplyvu návrhu nariadenia Európskeho parlamentu a Rady o udržateľnom používaní prípravkov na ochranu rastlín a ktorým sa mení nariadenie Európskeho parlamentu a Rady (EÚ) 2021/2115, a navrhla nadväzujúce opatrenia, ak to bude vhodné podľa výsledku štúdie[footnoteRef:2], [2:  	Ú. v. EÚ L 331, 27.12.2022, s. 6, ELI: http://data.europa.eu/eli/dec/2022/2572/oj.] 

–	so zreteľom na oznámenie Komisie z 19. februára 2025 s názvom Vízia pre poľnohospodárstvo a potravinárstvo – Spoločné formovanie atraktívneho poľnohospodárstva a potravinárstva EÚ pre budúce generácie (COM(2025)0075),
–	so zreteľom na smernicu Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov[footnoteRef:3], [3:  	Ú. v. EÚ L 309, 24.11.2009, s. 71, ELI: http://data.europa.eu/eli/dir/2009/128/oj.] 

–	so zreteľom na svoje uznesenie z 23. novembra 2023 o revízii iniciatívy EÚ zameranej na opeľovače – nová dohoda o opeľovačoch[footnoteRef:4], [4:  	Ú. v. EÚ C, C/2024/4227, 24.7.2024, ELI: http://data.europa.eu/eli/C/2024/4227/oj.] 

–	so zreteľom na rozhodnutie 15/4 Konferencie zmluvných strán Dohovoru OSN o biologickej diverzite z 19. decembra 2022 s názvom Globálny rámec pre biodiverzitu z Kchun-mingu a Montrealu,
–	so zreteľom na oznámenie Komisie z 12. mája 2021 s názvom Cesta k zdravej planéte pre všetkých – Akčný plán EÚ: Dosahovanie nulového znečisťovania ovzdušia, vody a pôdy (COM(2021)0400),
–	so zreteľom na svoje uznesenie zo 16. januára 2019 o postupe Únie pre povoľovanie pesticídov[footnoteRef:5], [5:  	Ú. v. EÚ C 411, 27.11.2020, s. 48.] 

–	so zreteľom na článok 55 rokovacieho poriadku,
–	so zreteľom na správu Výboru pre životné prostredie, klímu a bezpečnosť potravín a Výboru pre poľnohospodárstvo a rozvoj vidieka (A10-0234/2025),
A.	keďže prípravok na ochranu rastlín je prípravok obsahujúci látku, ktorá chráni pred škodlivým organizmom (škodcom), ničí ho alebo ho reguluje; keďže biologická ochrana prírodného pôvodu alebo identická s prírodnými látkami v prípade syntézy je metóda ochrany pred škodcami a chorobami, ktorá využíva iné organizmy alebo ich časti, často v kombinácii s fyzickými technikami, s cieľom narušiť reprodukčné cykly škodcov alebo obmedziť náchylnosť plodín na napadnutie škodcami;
B.	keďže podľa nariadenia (ES) č. 1107/2009 musia byť účinné látky schválené na úrovni EÚ predtým, ako členské štáty môžu autorizovať prípravky na ochranu rastlín, ktoré ich obsahujú; keďže súčasný zoznam približne 420 schválených účinných látok zahŕňa konvenčné účinné látky, ako aj čoraz väčší počet biologicky účinných látok[footnoteRef:6]; keďže na povoľovanie prípravkov biologickej ochrany sa vzťahuje aj nariadenie (ES) č. 1107/2009; keďže do roku 2028 sa očakáva viac ako 100 žiadostí o schválenie agensov biologickej ochrany na trhu EÚ a tieto žiadosti nemusia byť schválené pred rokmi 2031 až 2037; keďže čas medzi predložením žiadosti o autorizáciu a uvedením biologického ochranného prostriedku na trh môže trvať až 10 alebo 15 rokov v závislosti od jeho kvalifikácie; keďže zdĺhavý schvaľovací proces má vplyv na dostupnosť riešení na ochranu rastlín; keďže napriek tomu, že tieto prípravky biologickej ochrany nemajú rovnaký rizikový profil ako konvenčné prípravky na ochranu rastlín, môžu v niektorých prípadoch predstavovať riziká[footnoteRef:7] a vyžadovať metódy hodnotenia rizika vhodné pre spôsob účinku a povahu výrobku na hodnotenie ich bezpečnosti a účinnosti; keďže táto požiadavka by mala byť primeraná riziku, ktoré predstavujú, a konkurencieschopné a vedecky podložené regulačné prostredie zamerané na inovácie je nevyhnutné na zabezpečenie udržateľnosti a produktivity v agropotravinárskom sektore EÚ; [6:  	https://food.ec.europa.eu/plants/pesticides/eu-pesticides-database_en.]  [7:  	Napríklad invazívny charakter alebo alergénnosť atď.] 

C.	keďže v súčasnosti neexistuje harmonizovaná právna definícia biologickej ochrany v celej EÚ;
D.	keďže riešenia biologickej ochrany môžu byť účinné látky a agensy, biologická ochrana bezstavovcov, ktoré kontrolujú škodcov a choroby, ako aj výrobky, a ktoré obsahujú jednu alebo viac účinných látok biologickej ochrany; keďže riešenia biologickej ochrany sa používajú ako súčasť holistických stratégií ochrany rastlín, ktoré môžu kombinovať preventívne agronomické opatrenia a iné prístupy, aby sa optimalizovala ich účinnosť a zabezpečilo sa, že ich používanie bude naďalej komplementárne a založené na potrebe;
E.	keďže biologická ochrana sa môže uskutočňovať prostredníctvom: a) živých makroorganzimov a mikroorganizmov, b) semiochemikálií, c) výťažkov z prírodných zdrojov, najmä z rastlín a rias, a látok produkovaných mikroorganizmami, d) látok identických s látkami vytvorenými biologickými organizmami alebo látok, ktoré sú zložkami biologických organizmov a e) anorganických látok vyskytujúcich sa voľne v prírode, s výnimkou ťažkých kovov a ich solí;
F.	keďže agensy biologickej ochrany bezstavovcov, ako sú užitočné predátory hmyzu vrátane parazitoidov, roztočov a háďatok, už zohrávajú zásadnú úlohu v integrovanej ochrane proti škodcom a v systémoch ekologického poľnohospodárstva; keďže na rozdiel od biologických ochranných prípravkov na báze látok sa na ne nevzťahuje nariadenie (ES) č. 1107/2009 a naďalej podliehajú rôznym a roztriešteným vnútroštátnym pravidlám; keďže rýchlejšie postupy povoľovania makroorganizmov pri súčasnom zachovaní vysokých bezpečnostných noriem pre zdravie a životné prostredie by zvýšili ich dostupnosť na trhu a mohli by pomôcť riešiť obavy týkajúce sa zdravia rastlín;
G.	keďže riešenia biologickej ochrany sa často kombinujú tak, aby tvorili zmesi semiochemikálií, rastlinných výťažkov alebo mikrobiálnych zoskupení, ktoré zvyšujú účinnosť, zameriavajú sa na viacerých škodcov alebo choroby a zlepšujú prispôsobivosť životného prostredia, a často sa začleňujú do iných techník kontroly škodcov, napr. do integrovanej ochrany proti škodcom; keďže z tohto dôvodu nie je vždy možné nahradiť jeden konvenčný prípravok na ochranu rastlín jediným prípravkom biologickej ochrany;
H.	keďže biologická ochrana sa často spája s nižšími úrovňami toxicity, perzistencie a znečistenia životného prostredia a s náležitou pozornosťou môže dopĺňať konvenčné prípravky na ochranu rastlín; keďže toto môže umožniť poľnohospodárom v niektorých prípadoch znížiť používanie konvenčných prípravkov na ochranu rastlín tým, že poskytuje bezpečné a účinné doplnky do ich súboru nástrojov, čím prispeje k zdravšej pôde a obmedzuje vplyvy na biodiverzitu, ekosystémy, kvalitu vody, potravinové reťazce a verejné zdravie;
I.	keďže zrýchlené spracovanie a uvádzanie biologickej ochrany na trh EÚ by zvýšilo dostupnosť a poskytlo príležitosť na boj proti rezistencii škodcov a chorôb voči súčasným prípravkom na ochranu rastlín; keďže by to pomohlo podporiť udržateľnejšie poľnohospodárske postupy a zvýšiť odolnosť a konkurencieschopnosť poľnohospodárskeho odvetvia tým, že súbor nástrojov poľnohospodárov na kontrolu škodcov by bol čo najširší;
J.	keďže Komisia vo svojej Vízii pre poľnohospodárstvo a potravinárstvo z roku 2025[footnoteRef:8] uvádza, že „poľnohospodári potrebujú pokročilejší súbor nástrojov, aby mohli hospodáriť spôsobom šetrným k prírode a dosiahnuť stanovené ciele. Tento súbor nástrojov si vyžaduje dobre nastavenú kombináciu lepšie cielenej verejnej podpory z budúcej SPP, investície do riešení priaznivých pre prírodu, viac hospodárskych stimulov, prispôsobené poradenstvo vychádzajúce z pokroku vo výskume a inováciách a pružnejšie regulačné prostredie. Jedným z príkladov z tejto oblasti je ambícia EÚ znížiť používanie škodlivých pesticídov. Je to dôležité nielen pre dlhodobú odolnosť poľnohospodárstva, ale aj pre ochranu prírody a zdravia.  Zavádzanie alternatív vo forme biologických alebo inovatívnych nízkorizikových prípravkov na ochranu rastlín však nenasledovalo rovnakým tempom ako sťahovanie účinných látok z trhu EÚ. Ak bude tento trend pokračovať, môže to ovplyvniť schopnosť EÚ zabezpečiť výrobu potravín. Komisia preto starostlivo zváži akýkoľvek ďalší zákaz pesticídov, ak ešte nie sú k dispozícii alternatívy, pokiaľ daný pesticíd nepredstavuje hrozbu pre ľudské zdravie alebo životné prostredie, od ktorého je životaschopnosť poľnohospodárstva závislá“;  [8:  	Oznámenie Komisie z 19. februára 2025 s názvom Vízia pre poľnohospodárstvo a potravinárstvo – Spoločné formovanie atraktívneho poľnohospodárstva a potravinárstva EÚ pre budúce generácie (COM(2025)0075).] 

K.	keďže EFSA a príslušné orgány členských štátov často nemajú dostatok odborných znalostí, skúseností a zdrojov potrebných na spracovanie žiadostí o biologickú ochranu, najmä pokiaľ ide o mikrobiológiu; keďže na podporu ich uvedenia na trh by usmernenia a požiadavky na údaje mali zodpovedať osobitným charakteristikám riešení biologickej ochrany, pričom by sa malo zabrániť nadmernému zaťaženiu, nákladom, zdĺhavým schvaľovacím postupom a zákonným lehotám; keďže rýchlejšie, cenovo dostupnejšie a menej zložité postupy povoľovania prípravkov biologickej ochrany by mohli pomôcť prilákať viac investícií do EÚ a posilniť jej celosvetové vedúce postavenie v oblasti udržateľnej ochrany rastlín;
L.	keďže účinné nasadenie prípravkov biologickej ochrany často závisí od prispôsobených postupov, čo zdôrazňuje potrebu trvalých investícií do odbornej prípravy, infraštruktúry a poradenskej podpory na zabezpečenie ich úspešného využívania;
M.	keďže malé a stredné podniky v oblasti biologickej ochrany so sídlom v EÚ predstavujú približne 70 % odvetvia biologickej ochrany v EÚ; keďže tieto spoločnosti sú kľúčovou hnacou silou udržateľných inovácií; keďže schvaľovanie účinných látok pre prípravky na ochranu rastlín vrátane agensov biologickej ochrany v EÚ si vyžaduje značné náklady, pričom celkové investície vrátane tvorby údajov, regulačných poplatkov a vnútroštátnych povolení sa odhadujú na 1,5 až 4 milióny EUR na látku;
Právne vymedzenie pojmov, rozsah pôsobnosti a zásady
1.	vyzýva Komisiu, aby na úrovni EÚ stanovila jasné právne vymedzenie riešení biologickej ochrany, ako aj rámec pre zrýchlené schvaľovanie účinných látok biologickej ochrany na úrovni EÚ a pre povoľovanie prípravkov biologickej ochrany na úrovni členských štátov; domnieva sa, že takýto rámec by mali sprevádzať jasné požiadavky na údaje a aktualizované usmerňovacie dokumenty s cieľom zvýšiť právnu istotu, podporiť inovačné úsilie EÚ a podporovať investície do udržateľných alternatív; ďalej trvá na tom, že Komisia by sa mala zamerať na zabránenie fragmentácii trhu a zníženie administratívnej záťaže;
2.	konštatuje, že regulačná istota uľahčí inovácie najmä medzi MSP a podporí rozvoj konkurencieschopného odvetvia biologickej ochrany EÚ; okrem toho zdôrazňuje význam legislatívnej súdržnosti a súladu s príslušnými právnymi predpismi EÚ vrátane nariadenia (EÚ) 2018/848[footnoteRef:9] a stratégiami a v prípade potreby stanovenia osobitných ustanovení o agensoch biologickej ochrany; [9:  	Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018, s. 1, ELI: http://data.europa.eu/eli/reg/2018/848/oj).] 

3.	Zdôrazňuje, že agensy biologickej ochrany majú vo všeobecnosti odlišné rizikové profily ako konvenčné chemické prípravky na ochranu rastlín, pretože nemajú rovnaké vlastnosti, spôsoby účinku ani ekologické vplyvy; zdôrazňuje však, že nie sú bezrizikové, a preto si vyžadujú vhodné vedecky podložené posúdenie rizika; zdôrazňuje, že metódy posudzovania rizika by sa mali prispôsobiť osobitným vlastnostiam agensov biologickej ochrany a zároveň by sa malo zabezpečiť riadne zohľadnenie regionálnych agronomických špecifík, ako aj vysoká úroveň ochrany zdravia, necieľových organizmov, biodiverzity a životného prostredia v súlade s prístupom „jedno zdravie“ a zásadou predbežnej opatrnosti; pripomína najmä potrebu posúdiť ich potenciálne účinky na prospešné druhy, ekosystémy a biodiverzitu, a to aj vtedy, keď sa do životného prostredia zavádzajú živé organizmy, ako sú mikroorganizmy, prirodzení nepriatelia alebo sterilný hmyz alebo ich zložky;
4.	vyzýva Komisiu, aby v posúdení vplyvu pripojenom k legislatívnemu návrhu vyhodnotila vhodnosť súčasných posúdení rizík počas schvaľovania účinných látok, ktoré vykonávajú biologickú ochranu, a povoľovania prípravkov biologickej ochrany a v prípade potreby vypracovala prispôsobené protokoly posudzovania rizík pre každé riešenie biologickej ochrany; zdôrazňuje, že pri posudzovaní rizík v prípade agensov biologickej ochrany sa musí vždy zabezpečiť cielené, primerané a riadne riadenie rizík a vysoká úroveň ochrany zdravia a životného prostredia; zdôrazňuje, že schvaľovacie postupy musia zahŕňať harmonizované kritériá vplyvu na životné prostredie a biodiverzitu na úrovni EÚ, aby sa zabránilo rozdielom medzi členskými štátmi; zdôrazňuje, že takéto prípravky biologickej ochrany sa musia schváliť len vtedy, ak spĺňajú príslušné kritériá schválenia[footnoteRef:10], ktoré zaručujú bezpečné a účinné používanie, a keď je účinnosť vedecky overená a výsledky sú k dispozícii, pri súčasnej ochrane citlivých obchodných informácií; pripomína, že postupy sa musia zjednodušiť, aby sa zabránilo oneskoreniam, ktoré by znevýhodňovali inovátorov a poľnohospodárov v EÚ; konštatuje, že postupy posudzovania rizík by mali byť transparentné a jasné; [10:  	Napríklad podľa článku 4 ods. 1 až 4 a prílohy II ods. 3.6 až 10 k nariadeniu (ES) č. 1107/2009.] 

Cielená zmena nariadenia (ES) č. 1107/2009
5.	vyzýva Komisiu, aby v krátkodobom horizonte upravila súčasné nariadenie (ES) č. 1107/2009 tak, aby sa osobitne vzťahovalo na účinné látky, ktoré vykonávajú biologickú ochranu, a na prípravky biologickej ochrany;
6.	víta nadchádzajúce predloženie Komisiou cielenej revízie nariadenia (ES) č. 1107/2009 ako súčasť oznámeného balíka zjednodušujúcich opatrení so zameraním na schvaľovanie a povoľovanie účinných látok, ktoré vykonávajú biologickú ochranu, a prípravkov obsahujúcich výlučne tieto látky s cieľom umožniť zrýchlené posudzovanie žiadostí prípravkov biologickej ochrany a uľahčiť proces obnovy účinných látok biologickej ochrany, ktoré už boli schválené, s cieľom zvýšiť ponuku dostupných prípravkov na ochranu rastlín v krátkodobom horizonte a podporiť prechod na výrobné systémy používajúce menej škodlivé účinné látky;
Vzájomné uznávanie
7.	nabáda členské štáty, aby využívali súčasný postup vzájomného uznávania podľa článku 40 nariadenia (ES) č. 1107/2009 s cieľom urýchliť schvaľovanie prípravkov biologickej ochrany, aby sa zvýšilo používanie a dostupnosť prípravkov biologickej ochrany v celej EÚ; vyzýva Komisiu, aby venovala osobitnú pozornosť vykonávaniu článku 40 a aby v prípade potreby vytvorila následné iniciatívy na zabezpečenie jeho úplného vykonávania;
8.	konštatuje, že cielenou zmenou nariadenia (ES) č. 1107/2009 by sa mala posilniť, uľahčiť a sfunkčniť zásada vzájomného uznávania, pokiaľ ide o postupy schvaľovania biologickej ochrany v EÚ, čím by sa znížila duplicita vnútroštátnych posúdení pri súčasnom dodržiavaní zásady predbežnej opatrnosti a rozdielov medzi miestnymi podmienkami;
9.	vyzýva Komisiu, aby vypracovala plán zameraný na automatické vzájomné uznávanie prípravkov výlučne biologickej ochrany a na možnosť žiadateľov požiadať o jeden spis pre prípravok biologickej ochrany súčasne vo viacerých členských štátoch, a súčasné zabezpečenie vysokej úrovne ochrany zdravia a životného prostredia, a aby zvážila jednu celoúniovú zónu povoľovania, ktorá by zabezpečila preukázateľné splnenie rovnakých vedeckých noriem, kritérií účinnosti a úrovní bezpečnosti v celej EÚ; zdôrazňuje, že takýto plán by mal pracovať na potenciálnom legislatívnom rámci, ktorému by podliehal, a mal by sa vypracovať iba po dôkladnom a prísnom posúdení vplyvu, a ktorý by sa mohol vypracovať postupne, počnúc posilnenou spoluprácou a výmenou údajov medzi príslušnými orgánmi, a potom zjednodušením postupov posudzovania výrobkov biologickej ochrany podľa nariadenia (ES) č. 1107/2009 podľa zón, ako je napríklad poverenie spravodajských členských štátov, aby v spolupráci s členskými štátmi z každej z ostatných zemepisných oblastí posúdili podmienky povolenia vo všetkých ostatných zemepisných oblastiach s cieľom vybudovať vzájomnú dôveru medzi príslušnými vnútroštátnymi orgánmi, aby sa zabránilo byrokratickej duplicite, uľahčilo využívanie udržateľnejších riešení poľnohospodármi a zlepšil jednotný prístup na trh pri súčasnom zachovaní prísnych noriem ochrany zdravia a životného prostredia;
Menej významné použitia
10.	vyzýva členské štáty, aby v prípade potreby uľahčili a urýchlili výlučne rozšírenie autorizácie prípravkov na ochranu rastlín, ktoré už boli povolené a obsahujú účinné látky, ktoré vykonávajú biologickú ochranu, na menej významné použitia, okrem iného vrátane poľnohospodárstva v najviac kontrolovanom prostredí, pokiaľ príslušný orgán nezistí konkrétne a vedecky odôvodnené riziko;
11.	vyzýva Komisiu, aby v jednotlivých prípadoch posúdila vplyv, vrátane rizík a prínosov, automatického rozšírenia výlučne prípravkov na ochranu rastlín, ktoré už boli povolené a obsahujú prípravky biologickej ochrany, na menej významné použitia, a to v súlade so zárukami stanovenými v článku 51 nariadenia (ES) č. 1107/2009;
12.	vyzýva Komisiu, aby zvážila predĺženie maximálneho obdobia prvého schválenia a obnovenia účinných látok, ktoré vykonávajú biologickú ochranu, až na 25 rokov; vyzýva Komisiu, aby vytvorila a viedla zoznam prípravkov biologickej ochrany, ktoré na základe svojho profilu, povahy a spôsobu účinku môžu byť oprávnené na povolenie s predĺženým časovým rámcom až 25 rokov na prvé povolenie; zdôrazňuje, že takýto zoznam nesmie byť uzavretý a musí odrážať najnovšie vedecké normy a zostať dynamický, čo znamená, že zaradenie na zoznam sa nesmie považovať za trvalé; vyzýva Komisiu, aby pravidelne revidovala a aktualizovala zoznam vzhľadom na nové údaje alebo vedecký vývoj; vyzýva Komisiu, aby posúdila možné podmienky, za ktorých by účinné látky biologickej ochrany a prípravky, pri ktorých sa preukázalo, že nemajú žiadny alebo majú zanedbateľný rizikový profil, mohli byť schválené a povolené na neurčitý čas;
13.	okrem toho vyzýva Komisiu, aby zvážila zavedenie mechanizmu schvaľovania špecifických kategórií biologickej ochrany s nízkym rizikom na úrovni EÚ;
Zrýchlené postupy  
14.	odporúča zefektívniť, optimalizovať a urýchliť postup povoľovania, ako aj postupy opätovného povoľovania, schvaľovania a opätovného schvaľovania riešení biologickej ochrany, a to aj zavedením zrýchlených postupov s cieľom znížiť zbytočnú byrokratickú záťaž, aby sa lepšie dodržiaval súlad so zákonnými lehotami hodnotenia a zároveň riadne posudzovalo a riadilo súvisiace riziko;
15.	zdôrazňuje však, že akékoľvek zrýchlenie postupov uvádzania výrobkov biologickej ochrany na trh musí stále podliehať prísnemu vedeckému posúdeniu vrátane analýzy rizík, ktorá sa vzťahuje aj na necieľové organizmy a účinnosť za rôznych relevantných klimatických podmienok;
Dočasné povolenie
16.	vyzýva Komisiu, aby pri revízii nariadenia (ES) č. 1107/2009 zmenila článok 30 s cieľom zvážiť povolenie dočasného povolenia výlučne prípravkov biologickej ochrany, ktoré spĺňajú príslušné bezpečnostné kritériá v ňom uvedené; domnieva sa, že dočasné podmienečné povolenia by mali byť spojené s potrebným monitorovaním; pripomína zavedenú zásadu, že ak nové údaje preukážu neprijateľné riziko pre zdravie alebo životné prostredie vrátane necieľových druhov, dočasné povolenie by sa malo preskúmať a zrušiť;
Vyhliadky do budúcnosti: stratégia, analýza nedostatkov a dlhodobejšia legislatívna perspektíva
17.	vyzýva Komisiu, aby v posúdení vplyvu pripojenom k legislatívnemu návrhu vyhodnotila primeranosť súčasného legislatívneho rámca a posúdení rizík počas schvaľovania účinných látok, ktoré vykonávajú biologickú ochranu, a povoľovania prípravkov biologickej ochrany, okrem iného pokiaľ ide o požiadavky na údaje, kritéria schvaľovania a vzájomné uznávanie; žiada, aby sa v sprievodnom posúdení vplyvu určili oblasti, v ktorých by sa súčasné nariadenie mohlo upraviť tak, aby bolo primeranejšie pre uvádzanie riešení biologickej ochrany na trh, ako sa požaduje v strategickom dialógu, a aby sa naplnila potreba pokročilejšieho a komplexnejšieho súboru nástrojov pre poľnohospodárov;
18.	vyzýva Komisiu, aby poskytla komplexnú stratégiu biologickej ochrany a posúdenie súboru nástrojov očakávaných výziev v oblasti ochrany plodín v nadchádzajúcich 10 rokoch pre konkrétne plodiny, škodcov a choroby s cieľom podporiť vývoj alternatívnych prípravkov na ochranu rastlín a opatrení integrovanej ochrany proti škodcom, najmä s využitím účinných a cenovo dostupných alternatív na identifikáciu nedostatkov v ochrane rastlín a predvídanie stiahnutia z trhu, aby používatelia mohli naplánovať dostatočné prechodné obdobia počas postupného vyraďovania s cieľom vytvoriť nadčasový rámec vhodný na daný účel;
19.	vyzýva Komisiu, aby z dlhodobého hľadiska preskúmala možnosť nového samostatného nariadenia o biologickej ochrane vrátane podmienok, na základe ktorých sa môže uplatňovať centralizovaný prístup, s cieľom lepšie prispôsobiť postupy posudzovania, schvaľovania a povoľovania riešení biologickej ochrany;
Nevybavené prípady 
20.	žiada, aby sa v prípade potreby vyčlenili dostatočné zdroje na vybavenie nahromadených oneskorených žiadostí o biologickú ochranu, a to vytvorením prioritného radu za predpokladu, že získali osobitné dodatočné finančné prostriedky na schvaľovanie agensov biologickej ochrany v rámci postupov schvaľovania a povoľovania účinných látok a prípravkov podľa nariadenia (ES) č. 1107/2009, a zároveň aby sa posúdili a aktualizovali postupy schvaľovania a povoľovania na základe vedeckého a technického vývoja; zdôrazňuje, že urýchlenie posudzovania a povoľovania riešení biologickej ochrany by nemalo viesť k žiadnemu ďalšiemu oneskoreniu posudzovania rizika a povoľovania konvenčných látok a prípravkov na ochranu rastlín ani k oneskoreniu preskúmania tých látok a prípravkov na ochranu rastlín, ktoré sú na trhu viac ako 10 rokov, s cieľom zabezpečiť vysokú úroveň ochrany;
Podpora pre žiadateľov
21.	berie na vedomie súčasné ustanovenia týkajúce sa pomoci žiadateľom od Európskej chemickej agentúry a Európskej agentúry pre lieky; vyzýva členské štáty a úrad EFSA, aby poskytovali technickú podporu pre žiadosti malých a stredných podnikov, najmä počas procesu prípravy žiadostí, a zároveň uplatňovali jasné záruky na zabránenie konfliktom záujmov; vyzýva úrad EFSA, aby s ohľadom na vyššie uvedené vytvoril jednotné kontaktné miesto pre MSP vyrábajúce agensy biologickej ochrany a poskytoval jasné usmernenia a podporu žiadateľom, najmä malým a stredným podnikom, pri príprave dokumentácie, požiadavkách na údaje a postupoch predkladania s cieľom zlepšiť kvalitu žiadostí, a tým redukovať oneskorenia v procese posudzovania a povoľovania a uľahčiť vstup povolených agensov biologickej ochrany na trhy EÚ;
22.	vyzýva členské štáty, aby vytvorili časovo efektívne, jasné a ľahko zrozumiteľné administratívne postupy prispôsobené výrobkom biologickej ochrany a posúdenia rizík primerané ich spôsobu účinku a povahe výrobku a aby zriadili špecializované asistenčné pracoviská;
23.	vyzýva Komisiu na čo najskoršie prijatie aktualizovaných usmerňovacích dokumentov špecifických pre prípravky biologickej ochrany na podporu ich zavádzania a na zvyšovanie konzistentnosti vo všetkých členských štátoch;
Uplatňovanie smernice 2009/128/ES na podporu biologickej ochrany, a to aj prostredníctvom integrovanej ochrany proti škodcom
24.	vyzýva členské štáty, aby do svojich národných akčných plánov najmä podľa smernice 2009/128/ES zahŕňali plánované a prijaté opatrenia na zlepšenie postupov autorizácie prípravkov biologickej ochrany a iných nízkorizikových prípravkov;
25.	vyzýva Komisiu a členské štáty, aby v koordinácii s poľnohospodármi zabezpečili účinné vykonávanie smernice 2009/128/ES, uľahčili prístup k prípravkom biologickej ochrany a sprevádzali poľnohospodárov pri prechode na udržateľnejšie postupy;
Potenciál riešení biologickej ochrany
26.	uznáva vysoký potenciál prístupov biologickej ochrany pri znižovaní závislosti od konvenčných prípravkov na ochranu rastlín; konštatuje, že riešenia biologickej ochrany môžu dopĺňať konvenčné prípravky na ochranu rastlín, ak sa im bude venovať náležitá pozornosť, čím sa stávajú užitočným doplnkom širokého a vyváženého súboru nástrojov pre poľnohospodárov spolu s inými metódami ochrany plodín; zdôrazňuje, že osobitné vlastnosti agensov biologickej ochrany im dávajú odlišný rizikový profil, takže ponúkajú cielený účinok s menšími mimocieľovými alebo reziduálnymi účinkami, čím sa stávajú viac zlučiteľnými s IOPŠ, a najmä s postupmi ekologického poľnohospodárstva; trvá na tom, že širšie využívanie biologickej ochrany tak môže významne prispieť k dosiahnutiu cieľov EÚ v oblasti životného prostredia, potravinovej bezpečnosti a zdravia pri súčasnom zachovaní poľnohospodárskej produktivity a zabezpečení toho, aby poľnohospodári nezostali bez účinných a cenovo dostupných alternatív na ochranu svojich plodín; 
27.	konštatuje, že uľahčenie povoľovania a využívania biologickej ochrany by malo byť spojené s rozšírením využívania integrovanej ochrany proti škodcom a so znížením rizík spojených s konvenčnými prípravkami na ochranu rastlín a závislosti od nich;
28.	vyzýva Komisiu, aby zabezpečila účinné vykonávanie a presadzovanie udržateľného používania pesticídov podľa smernice 2009/128/ES a nariadenia (ES) č. 1107/2009, najmä pokiaľ ide o včasné spracovanie povolení a integrovanú ochranu proti škodcom; konštatuje, že v rámci integrovaného prístupu integrovanej ochrany proti škodcom majú poľnohospodári vždy možnosť využívať povolené konvenčné výrobky, v prípade ktorých boli splnené všetky bezpečnostné požiadavky na zdravie a životné prostredie;
Posúdenie výkonnostných kapacít a zdrojov 
29.	vyzýva Komisiu a členské štáty, aby posúdili svoju administratívnu výkonnosť a inštitucionálne kapacity a primeranosť zdrojov pridelených úradu EFSA a príslušným vnútroštátnym orgánom na to, aby dokázali plniť svoje úlohy; zdôrazňuje, že je potrebné investovať do kapacít na (opätovné) hodnotenie v členských štátoch a úradu EFSA;
30.	vyzýva Komisiu, aby vyčlenila potrebné dodatočné finančné prostriedky na odbornú prípravu a zamestnávanie ďalších zamestnancov, a to aj s primeranými a špecializovanými odbornými znalosťami, v rámci úradu EFSA, a aby vyčlenila osobitné a dostatočné zdroje v rámci organizačnej štruktúry úradu EFSA pre biologickú ochranu s cieľom zabrániť zbytočným oneskoreniam v procese schvaľovania účinných látok, ktoré vykonávajú biologickú ochranu, a zabezpečiť prispôsobené posúdenia a odstrániť úzke miesta; vyzýva Komisiu, aby prijala vhodné následné opatrenia s cieľom umožniť urýchlenie schvaľovacieho postupu a väčšie využívanie biologickej ochrany;
Silné financovanie zo strany členských štátov
31.	vyzýva členské štáty, aby zabezpečili vyčlenenie dostatočného rozpočtu pre príslušné vnútroštátne orgány, ktorý je kľúčový pri zabraňovaní oneskoreniam v postupoch povoľovania biologickej ochrany a urýchľovaní zavádzania biologickej ochrany; trvá na tom, aby členské štáty zaručili, že príslušné vnútroštátne orgány budú mať dostatočný rozpočet, zamestnancov a odborné znalosti na včasné a účinné vykonávanie opätovných posúdení; zdôrazňuje výhody výmeny najlepších postupov medzi členskými štátmi;
32.	rovnako vyzýva Komisiu, aby navrhla opatrenia a určila mechanizmy a zdroje na podporu členských štátov pri urýchľovaní ich postupov schvaľovania; v tejto súvislosti navrhuje, aby Komisia vypracovala usmernenia o potrebných a minimálnych zdrojoch a kapacitách uplatniteľných vo všetkých členských štátoch EÚ, ktoré sú potrebné na posúdenie prípravkov biologickej ochrany;
Výskum a investície
33.	vyzýva Komisiu a členské štáty, aby podporovali investície do verejného a súkromného výskumu a partnerstiev na rozvoj stratégií biologickej ochrany integrovanej ochrany proti škodcom, a to aj prostredníctvom výskumných centier, univerzít a regionálnych inovačných centier, inovačných partnerstiev EÚ a vlajkových projektov s osobitným zameraním na MSP prostredníctvom cielených programov, ako aj na podporu konkurenčného prostredia, ktoré umožňuje a podporuje inovácie EÚ a znižuje závislosť poľnohospodárstva EÚ;
34.	zdôrazňuje význam výskumu a vývoja v oblasti technológií biologickej ochrany v nadchádzajúcich desaťročiach, najmä výskumu zameraného na riešenie nedostatkov v ochrane v konkrétnych kombináciách plodín – škodcov/chorôb, pre ktoré existuje len málo alternatívnych riešení ochrany proti škodcom alebo neexistujú žiadne alternatívne riešenia ochrany proti škodcom, s cieľom nasmerovať inovačné a regulačné úsilie tam, kde sú najnaliehavejšie potrebné;
Prístup poľnohospodárov k poznatkom 
35.	konštatuje, že používanie biologickej ochrany si vyžaduje rôzne prístupy, vedomostné základne a súbory zručností, najmä pokiaľ ide o starostlivosť o prospešné druhy, ktoré pôsobia na ochranu plodín; poznamenáva, že tento aspekt už je začlenený do integrovanej ochrany proti škodcom a iných výrobných systémov; zdôrazňuje však, že v spolupráci s poľnohospodármi sú potrebné ďalšie poznatky, odborná príprava, informácie a praktické usmernenia o účinnom používaní výrobkov biologickej ochrany;
36.	konštatuje, že medzi prístupom členských štátov k poznatkom a poradenským službám pretrvávajú veľké rozdiely; žiada, aby sa poradenstvo o používaní a aplikovaní možností biologickej ochrany ponúkalo ako súčasť nezávislých poradenských systémov so zodpovedajúcimi zdrojmi, ktoré by mali byť pokračujúce a prístupné všetkým poľnohospodárom;
37.	vyzýva Komisiu a členské štáty, aby v spolupráci s koncovými používateľmi poskytli digitálnu platformu EÚ, ktorá bude vychádzať z pilotného projektu INSIGNIA vrátane dlhodobého monitorovania opeľovačov a úspešného pilotného projektu Súbor nástrojov integrovanej ochrany proti škodcom pre poľnohospodárov, ktorý inicioval Európsky parlament, na šírenie osvedčených postupov a overených riešení biologickej ochrany s cieľom pomôcť poľnohospodárom prijímať informované rozhodnutia o najúčinnejšom type biologickej ochrany pre štruktúru populácie škodcov a pôdnoklimatické podmienky príslušného poľnohospodárskeho podniku; okrem toho vyzýva Komisiu, aby podporovala širší súbor nástrojov, a to aj tým, že zabezpečí, aby táto digitálna platforma bola nepretržitou, prístupnejšou a stálou iniciatívou dostupnou vo všetkých jazykoch EÚ, a aby zabezpečila zapojenie všetkých príslušných zainteresovaných strán;
38.	zdôrazňuje potrebu zlepšiť prístup k poznatkom cez odbornú prípravu poľnohospodárov na budovanie technických kapacít prostredníctvom demonštračných sietí, partnerských výmen a miestnej technickej podpory a stimulov vrátane finančných stimulov s cieľom podporiť bezpečné, účinné a rozšírené používanie biologickej ochrany; uznáva užitočnosť monitorovania prístupu k poznatkom a šírenia najlepších postupov týkajúcich sa zavádzania biologickej ochrany; berie na vedomie súčasné možnosti členských štátov a EÚ spolufinancovať a podporovať odbornú prípravu poľnohospodárov prostredníctvom investícií alebo poradenských služieb v rámci poľnohospodárskych poradenských systémov v spoločnej poľnohospodárskej politike; vyzýva Komisiu a členské štáty, aby poskytli primeranú podporu odbornej príprave v oblasti biologickej ochrany, technickú podporu a praktické usmernenia a aby zvážili, ako čo najlepšie uľahčiť takúto dobrovoľnú odbornú prípravu s cieľom motivovať viac poľnohospodárov, aby prijali biologickú ochranu a integrovanú ochranu proti škodcom;
Spolupráca medzi všetkými aktérmi
39.	vyzýva na intenzívnejší vedecký výskum, výmenu poznatkov, spoluprácu a budovanie kapacít medzi všetkými príslušnými aktérmi zapojenými do procesu vývoja, schvaľovania, povoľovania, zavádzania a šírenia biologickej ochrany a najlepších postupov pri vykonávaní integrovanej ochrany proti škodcom v celej EÚ, ako aj do procesu výmeny poznatkov a najlepších postupov s partnermi v krajinách mimo EÚ;
Financovanie poradenských systémov
40.	žiada, aby národné akčné plány členských štátov zahŕňali podrobnosti o financovaní poradenských systémov, ako aj o odbornej príprave a kapacitách v oblasti biologickej ochrany a integrovanej ochrany proti škodcom; zdôrazňuje, že vývoj a dostupnosť usmernení integrovanej ochrany proti škodcom pre jednotlivé plodiny a škodcov sú v jednotlivých členských štátoch stále nejednotné; nabáda členské štáty, aby revidovali svoje národné akčné plány s cieľom posilniť prístup poľnohospodárov k usmerneniam špecifickým pre plodiny a škodcov, ktoré by odrážali regionálne špecifiká a obsahovali možnosti biologickej ochrany, ich prípadné začlenenie do programov integrovanej ochrany proti škodcom a zlučiteľnosť s inými prípravkami na ochranu rastlín, ak sú dostupné a vhodné;
Monitorovanie pokroku
41.	vyzýva Komisiu, aby pravidelne monitorovala zavádzanie riešení biologickej ochrany na trh, ich dostupnosť a cenovú dostupnosť;
42.	vyzýva Komisiu, aby monitorovala pokrok EÚ a členských štátov pri schvaľovaní a povoľovaní riešení biologickej ochrany, pričom sa zameria na počet žiadostí, súvisiace administratívne kapacity, počet zamestnancov a vyhradené rozpočty, a najmä na vykonávanie prioritného jazdného pruhu s vyčlenenými dodatočnými zdrojmi na povoľovanie prípravkov biologickej ochrany po jeho zriadení; vyzýva Komisiu, aby uverejnila správu o zisteniach a predložila ju Európskemu parlamentu a Rade;
Najvzdialenejšie regióny
43.	vyzýva Komisiu a členské štáty, aby zabezpečili, že najvzdialenejšie regióny EÚ budú mať prospech zo zavádzania agensov biologickej ochrany zabezpečením toho, aby sa v procesoch povoľovania zohľadňovali ich jedinečné agroekologické podmienky a profily škodcov a poskytovaním cielenej odbornej prípravy, poradenských služieb a finančnej podpory poľnohospodárom a MSP v týchto regiónoch; naliehavo vyzýva na vypracovanie usmernení a znalostných platforiem pre jednotlivé plodiny a škodcov, ktoré by odrážali realitu najvzdialenejších regiónov s cieľom zlepšiť ich prístup k bezpečným, účinným a udržateľným riešeniam biologickej ochrany; 
°
°     °
44.	poveruje svoju predsedníčku, aby postúpila toto uznesenie Rade a Komisii a vládam a parlamentom členských štátov.

